runetrust/blame-folketinget-dk huggingface dataset:
Anne-Marie Meldgaard (S), 2003-02-28:
Jeg mener nu nok, at ministerens replik i hvert fald til mig kun omfattede halvdelen af det ønske, jeg har til, at vi får ændret reglerne i forbindelse med hjemsendelse af udviste asylansøgere.
Mit ønske omfattede også, at der skulle være regler for, at man i den periode, hvor man ikke kan tilbagesendes, ikke henvises til passivitet - det er fuldstændig på linje med det, SF har i sit forslag her i dag - sådan at man kan indgå i samfundet på lige fod med alle os andre, eventuelt tage arbejde og forsørge sig selv i den periode, der går, indtil udvisningen skal effektueres, når der igen vil være fred og der er mulighed for en tilbagesendelse til det område, man kommer fra.
Jeg kunne godt tænke mig at få en tilkendegivelse fra ministeren af, om han eventuelt vil være indstillet på at se på, at vi kunne ændre reglerne, så vi ikke skulle høre mere i morgenradioavisen, at det eneste, man har at lave i asylcenteret, er at stå op, spise, sove, stå op, spise og sove igen, altså at man kunne få en værdig dagligdag på lige fod med os andre.
Ole Sohn (SF), 2003-02-28:
Jeg er fuldstændig enig med fru Irene Simonsen i vigtigheden af, at vi kan tage praktikanter fra andre lande.
På nøjagtig samme måde, som vi gerne vil have, at unge danskere kan tage ud i verden og få uddannelse, så skal der også være tilsvarende mulighed her. Jeg er fuldstændig enig i den regelbeskrivelse, som bliver givet.
Det, der er pointen, er, at de ikke bliver overholdt.
Det er jo misbruget, vi skal til livs.
Det er jo det, der er hele kernen i forslaget.
Det er nøjagtig den samme debat, vi havde forleden om illegalt arbejde.
Derfor skal der gøres en ekstraordinær indsats, og der er det, jeg ikke forstår, hvorfor Venstre skifter holdning fra forleden til i dag.
Morten Bødskov (S), 2003-02-28:
Nogle beretter om voldsom stigning i antallet af såkaldte praktikanter, så der er alle tegn i sol og måne på, at regelsættet ikke virker.
Tager man, som hr. Ole Sohn sagde lige før, Venstres synspunkter omkring vedtagelsen fra sidste uge om illegalt arbejde med i baghovedet, så fremstår det lidt underligt, at man ikke er klar til at gå mere striks til værks, end man rent faktisk er.
I det her forslag ligger der jo nogle klare retningslinjer for, hvor der skal strammes op.
Hvis man erkender, at der er problemer, så kunne det jo være meget godt fra Venstres side at få et signal om, hvor der egentlig skal strammes op henne.
Lissa Mathiasen (S), 2003-02-28:
Jeg vil godt takke ministeren for den åbenhed, den imødekommenhed.
Jeg mener, at hvis der bare skal være lidt logik i det, vi lavede i sidste uge - og det tror jeg vi alle sammen er enige i; vi vil ikke se anvendelse af illegal arbejdskraft - så er vi nødt til at turde gå ind til benet, derfor glæder imødekommenheden mig, og jeg skal takke ministeren for den.
Bertel Haarder (V), 2003-02-28:
Jeg ved ikke, om reglerne er gode nok.
Det er de måske ikke, men så vidt jeg kunne høre, er alle de ting, som fru Lissa Mathiasen regnede op, i strid med allerede eksisterende regler, og så er det jo ikke reglerne, men derimod håndhævelsen af dem og kontrollen med, om reglerne overholdes, der er noget galt med. Jeg har et aldeles åbent sind, vil jeg gerne love
fru Lissa Mathiasen.
Vi skal gå disse påstande efter i sømmene, og det, som fru Lissa Mathiasen lige har opregnet, synes jeg, vi skal få på tryk.
Det får vi jo også i Folketingstidende, og så kan vi drøfte med arbejdsmarkedets parter, hvad de siger til de påstande, og vi kan gå tingene efter i Udlændingestyrelsen og se, om der skal stilles flere spørgsmål i de ansøgningsskemaer.
Spørgsmålet om forlængelse er også blevet nævnt, så lad os gå det hele igennem.
Det giver jeg tilsagn om, og så vender jeg tilbage til udvalget.
Jeg synes, at jeg skylder i hvert fald en eller anden tilbagemelding, før vi holder sommerferie.
Om vi så har en fiks og færdig løsning eller et fikst og færdigt resultat, kan jeg ikke sige, men jeg synes, der må være en tilbagemelding før sommeren, også fordi fru Lissa Mathiasen så kan foretage sine egne overvejelser med hensyn til eventuelle initiativer i næste folketingssamling.
Det synes jeg en minister skylder et seriøst folketingsmedlem, som rejser en alvorlig sag.
Jann Sjursen (KRF), 2003-02-28:
Jeg vil gerne tilkendegive, at vi fra Kristeligt Folkepartis side er positive over for det forslag, som Socialdemokratiet her har fremsat. Vi synes, der kan være grund til at stramme op på reglerne om brugen af praktikanter, uden at vi lukker af for det, for der er altså problemer på området, og det mener vi også regeringen må erkende. Vi synes, at Socialdemokratiet har fremsat gode forslag til, hvordan man kan bedre situationen.
Vi vil dog gerne sige, at det er vigtigt for os, at de opstramninger, som ordningerne medfører, ikke bliver så bureaukratiske, at det hele bliver noget bøvl, for det må det ikke være.
Men det er jo noget af det, vi må få klarlagt under udvalgsarbejdet, hvorvidt de enkelte forslag går hen og bliver for bøvlede.
Ellers vil jeg sige, at vi skal være med til at sikre, at der ikke er nogen, der bliver misbrugt i den praktiksituation, de er i, og at praktikanterne bliver aflønnet ordentligt.
Her synes vi, at Socialdemokratiet har fremlagt nogle gode initiativer i forslaget, som det foreligger her, og vi er altså fra Kristeligt Folkepartis side absolut positive over for forslaget. Jeg skulle tillige hilse fra Det Radikale Venstre og sige, at de også er positive over for det.
Helge Adam Møller (KF), 2003-02-28:
Da mit partis ordfører, fru Else Theill Sørensen, er forhindret i at være til stede, skal jeg på den konservative folketingsgruppes vegne sige, at vi ikke kan tilslutte os forslaget.
Colette L. Brix (DF), 2003-02-28:
Da vores ordfører desværre ikke kunne være til stede i dag, har jeg lovet at læse talen op: Dansk Folkeparti er principielt enig i dette forslags sigte: at praktikanter fra tredjelande ikke skal blive misbrugt som billig arbejdskraft under påskud af praktikophold. Forslaget indeholder en række punkter, der, som vi ser det, vil trække i retning af dobbeltadministration med udarbejdelse af uddannelsesplaner og kontrollen heraf.
Vi har jo allerede gældende lovgivning på området, og Udlændingestyrelsen har siden 1998 gentagne gange strammet den administrative praksis for bevillinger af opholds- og arbejdstilladelser til udenlandske landbrugspraktikanter.
Opsummerende kan jeg sige, at der er en række tanker i forslaget, som Dansk Folkeparti grundlæggende har sympati for, men der må arbejdes videre med, om der kan implementeres mere i den nuværende lovgivning, før vi går over til at lave en helt ny.
For Dansk Folkeparti ser det ud til, at det eneste nye i dette forslag er at give de faglige fællesudvalg, i bemærkningerne præciseret som arbejdstager- og arbejdsgiverorganisationerne, myndighed til at godkende praktikophold.
Vi vil stille spørgsmål i udvalget.
Irene Simonsen (V), 2003-02-28:
Jeg vil gerne først sige til fru Lissa Mathiasen, at jeg er med på at opfordre ministeren til at stramme op og sørge for, at de praktikregler, der er, bliver overholdt, men dernæst vil jeg også sige, at jeg sætter en grænse et sted, for vi vil ikke være med til alt for firkantede regler. Uanset om det er danske eller udenlandske elever og praktikanter, ved vi jo godt ud fra praksis, at på f.eks. et større svinebrug er der altså nogle timer på dagen, hvor dyrene ikke skal fodres, og hvor dyrene ikke skal passes og andet, og så siger man: Så kan du lige give et nap med ude hos håndværkerne. Og ved så firkantede regler, at vi skal til at kontrollere, om sådan nogle ting foregår, dér sætter jeg grænsen.
Lissa Mathiasen (S), 2003-02-28:
Jeg håber, fru Irene Simonsen er enig i, at hvis man som led i en uddannelse f.eks. er på praktikophold hos en svineavler, er det ikke en del af ens praktikophold f.eks. at skulle mure en staldbygning.
Danske unge, som er ude i praktik, har en logbog, og når de forlader praktikpladsen, skal det i den logbog være tydeligt beskrevet, hvad de har været igennem af relevant arbejde i deres praktikperiode.
Det er det, der f.eks. - bare for at nævne ét område - ikke sker, når vi taler om unge, der kommer fra tredjelande, og derfor oplever og ser vi gentagne gange, at nogle udnytter det og bruger dem til noget helt andet.
Irene Simonsen (V), 2003-02-28:
Der er kun én ting, der gør, at jeg måske kan forstå lidt af, hvad fru Lissa Mathiasen siger.
i landbruget
, og det udlægger fru Lissa Mathiasen så, som om det er en fuldstændig omgåelse af reglerne.
Hvis vedkommende praktikant har arbejdet i flere timer, end der er indgået aftale om, har fået dårligere aflønningsforhold, så er der instanser, der kan træde til og kontrollere det allerede nu.
Om der så skal strammes op, så vi kontrollerer bedre, vil jeg lade være op til ministeren, men om de skal have lov til lægge nogle mursten på en gang imellem, altså så bliver tingene for firkantede.
Jamen jeg synes, tingene bliver rodet sammen nu.
Det må man have mig undskyldt, jeg forstår det ikke helt.
Det er faktisk sådan, at de her praktikordninger jo ikke drejer sig om illegal arbejdskraft, der kommer ind.
Det er folk, der har fået godkendt en opholds-, uddannelses- og arbejdstilladelse her i landet.
Illegal arbejdskraft er jo folk, der kommer her uden den tilladelse.
Det er jo noget helt, helt andet, og det var en debat, vi havde forleden, hvor det er bestemt at sætte en styrket indsats ind. Vi skal skille de her to ting fuldstændig fra hinanden.
Det er ikke det samme.
Line Barfod (EL), 2003-02-28:
Da SF's ordfører desværre ikke kunne være til stede, skal jeg hilse fra SF og sige, at de kan støtte forslaget.
Så skal jeg sige for Enhedslisten, at det forslag, som vi behandler i dag, ligger meget godt i forlængelse af den vedtagelse om en bedre indsats mod misbruget af illegal arbejdskraft, som blev vedtaget i sidste uge.
Det er jo desværre et faktum, at mange af de udenlandske praktikanter i bl.a. skovbrug og landbrug og i byggeriet misbruges som illegal arbejdskraft i stedet for at få den uddannelse, de har brug for, og derfor er det godt, at Socialdemokraterne har fremsat det forslag, vi behandler her.
Formålet er klart: udenlandske praktikanter skal behandles på lige fod med danske på deres praktiksted, dels ved at det faglige fællesudvalg godkender såvel praktikstedet som det konkrete praktikophold, dels ved kontrol med, at arbejdsgiveren overholder den aftalte uddannelsesplan, og endelig ved kravet om dokumentation for, at praktikanten faktisk er under uddannelse i hjemlandet.
Som en særlig ordning for udlændinge skal praktikanternes bopæl og ind- og udrejse registreres af Udlændingestyrelsen med det formål at have styr på, hvor mange udenlandske praktikanter der befinder sig i Danmark, og hvor.
Kort og godt er det nødvendigt at have kontrol med markedet for udenlandske praktikanter.
Det er et marked, som har været i kraftig vækst de seneste år fra godt 500 praktikanter i 1994 til næsten 2.000 praktikanter i 2002
, og det er nødvendigt at få styr på dette for at sikre mod misbrug af praktikanterne.
For Enhedslisten er der intet problem i, at udlændinge søger til Danmark for at få en god og solid praktisk uddannelse på samme måde, som mange danske unge gennemfører deres praktik i udlandet.
Problemerne med mangel på praktikpladser i dette land hverken kan eller skal løses gennem lukkede grænser, og jeg kan derfor kun være tilfreds med, at forslagsstillerne i bemærkningerne fremhæver et tilsvarende synspunkt.
Enhedslisten kan altså støtte forslaget.
Anne Baastrup (SF), 2003-02-28:
Jeg kan godt forstå, hvorfor fru Pia Kjærsgaard ikke vil besvare mit spørgsmål, men jeg stiller det nu alligevel: Vil fru Pia Kjærsgaard forlange af integrationsministeren, at irakiske afviste asylsøgere hjemsendes med tvang uanset krig eller krigstrussel?
Fru Pia Kjærsgaard bliver nødt til at besvare det spørgsmål.
Fru Pia Kjærsgaard har nemlig svært ved at besvare det andet end benægtende, og så kan fru Pia Kjærsgaard godt støtte SF's beslutningsforslag.
Kamal Qureshi (SF), 2003-02-28:
Det ene er, at Dansk Folkeparti har gjort sig til fortaler for, at der skal indføres sanktioner mod de lande, som ikke tager deres flygtninge retur.
Jeg vil gerne spørge, om Israel er undtaget af den regel.
Vi har rigtig mange flygtninge i nærområderne omkring Israel, som gerne vil tilbage til det sted, de flygtede fra, men de kan ikke få lov til at vende tilbage.
Det er faktisk nærområderne, som har hovedparten af de flygtninge, det er ikke Danmark.
Danmark har også nogle palæstinensere.
Det er det ene spørgsmål.
Det andet spørgsmål er, om fru Pia Kjærsgaard kan fortælle, hvad det er for nogle nærområder, som de irakiske flygtninge skal vende tilbage til, helt præcis hvad det er for nogle lande, som fru Pia Kjærsgaard kan udpege som de nærområder, som de irakiske flygtninge skal vende tilbage til.
Jeg vil meget gerne spørge fru Pia Kjærsgaard, om hun ikke vil fortælle, hvorfor de sanktioner, som Dansk Folkeparti er meget stor fortaler for, at man skal lave over for de lande, som ikke modtager deres flygtninge retur, ikke skal gælde Israel.
Pia Kjærsgaard (DF), 2003-02-28:
Jeg skal ikke på nuværende tidspunkt bevæge mig ind i en debat om Mellemøstenkonflikten.
Jeg synes, der er rigeligt i forhold til den diskussion, som SF har rejst her om en særlov, som er ganske, ganske umulig.
Jeg vil godt sige til SF og også til fru Anne-Marie Meldgaard, at jeg egentlig synes, det er ejendommeligt at stille sig herop og udtale sig, som om Danmark skal løse alle de problemer, som Irak og de øvrige lande har.
Fru Anne-Marie Meldgaard var oppe med en meget lang forklaring om, hvad man gjorde med dem, der var i Danmark, hvis nu der opstod en krig, hvad der ser ud til at gøre, i Irak, og hvor jeg så må sige til fru Anne-Marie Meldgaard, at Dansk Folkeparti var et af de allerallerførste partier, der for måneder siden opfordrede regeringen til at afsætte midler, sådan at vi netop ikke skulle modtage de flygtningestrømme, som kan blive en konsekvens af en krig, og som vi for alt i verden må undgå, ved at vi sætter de nødvendige midler af til netop at give i nærområderne frem for at skulle modtage endnu flere flygtninge bl.a. i Danmark og i den øvrige verden.
Kamal Qureshi (SF), 2003-02-28:
Vi har faktisk i Danmark den situation, at vi har en række flygtninge, som gerne vil hjem, men som ikke kan komme tilbage, fordi deres hjemland ikke vil modtage dem.
Jeg vil gerne spørge fru Pia Kjærsgaard, hvad hun vil gøre for at få Israel til at modtage de palæstinensere, som gerne vil vende tilbage til de steder, de flygtede fra.
Jeg tror, at Danmark måske kunne komme af med noget i retning af tusind eller flere af de palæstinensiske flygtninge, vi har i Danmark, som gerne vil tilbage til det sted, de flygtede fra, men som ikke kan få lov til at komme ind i Israel.
Jeg vil gerne spørge fru Pia Kjærsgaard, hvad hun vil gøre for at få Israel til at modtage de flygtninge, som hører til i området.
Anne-Marie Meldgaard (S), 2003-02-28:
Nu er alle jo bekendt med, at fru Pia Kjærsgaards parti sådan set opfordrer USA og England til at gå i krig med Saddam Hussein.
Jeg vil så godt spørge fru Pia Kjærsgaard, om der ikke også dermed er en forpligtelse til at sørge for, at de flygtningelejre, som jo er i nærområderne, er parate til at tage de kommende flygtninge fra Irak, og om det så er særlig hensigtsmæssigt, at afviste asylansøgere, der er her i landet, bliver tvangsudsendt og så optager pladser dernede.
Hvad så med de stakkels mennesker, som måske kommer i hobetal og har brug for at komme i en flygtningelejr?
Skal vi så sørge for, at de kommer her til landet, og så starter vi en ny procedure med dem?
Ville det ikke være at foretrække, at de blev behandlet i nærområderne i første omgang, og så ventede vi med at tilbagesende, indtil der var ordentlige forhold i Irak?
Pia Kjærsgaard (DF), 2003-02-28:
Det er da elendigt, at asylansøgere, som kommer til Danmark, som for en stor dels vedkommende har betalt massevis af kroner for at komme til Danmark, og som får afvist deres ansøgning på asyl, stadig væk opholder sig i Danmark, imens der findes tusindvis af mennesker i Irak, som måske har nøjagtig samme problemer, eller hvad ved jeg, men som ikke har mulighed for at komme nogen steder.
Det er da ganske urimeligt.
En afvisning på asyl bør naturligvis medføre, at man ikke opholder sig i det land, som har givet en afvisning på asyl.
Anne-Marie Meldgaard (S), 2003-02-28:
Mit spørgsmål til fru Pia Kjærsgaard går faktisk lidt i samme retning, for når fru Pia Kjærsgaard er så skråsikker på, at nærområderne vil stå med åbne arme og tage imod de afviste asylansøgere, som bliver udsendt her fra Danmark, så vil jeg gerne, også i forlængelse af fru Elsebeth Gerner Nielsens spørgsmål, have et konkret svar på, hvilke lande det er, fru Pia Kjærsgaard har kendskab til, som vil tage de her.
Er fru Pia Kjærsgaard ikke opmærksom på, at situationen i nærområderne omkring Irak er så belastet for øjeblikket, at der allerede på nuværende tidspunkt er en sådan højrisiko for også at modtage eventuelle flygtninge, som vil komme, hvis krigen bryder ud i Irak om kort tid?
Elsebeth Gerner Nielsen (RV), 2003-02-28:
Dér fik vi jo et svar.
Fru Pia Kjærsgaard vil sende irakerne tilbage til Irak på trods af krigstruslerne.
Det er på trods af, at disse asylansøgere jo har fået behandlet deres ansøgning på et helt andet grundlag end det, der er virkeligheden lige nu.
Nu er vi med desværre stor sandsynlighed på vej mod en krig i Irak, og det er jo ikke det, der var været udgangspunktet for asylbehandlingen.
Alligevel siger fru Pia Kjærsgaard, at disse mennesker skal sendes tilbage.
Fru Pia Kjærsgaard siger også, at vi også kunne gøre noget andet, nemlig sende dem tilbage til nærområderne.
Så vil jeg gerne vide, hvilke nærområder der er, der har sagt ja til at modtage flygtninge herfra.
Pia Kjærsgaard (DF), 2003-02-28:
Jeg vil slet ikke gå ind i udtalelsen fra 12-radioavisen, som jeg ikke har haft lejlighed til at høre, men som jeg kan forstå bestemt ikke var nogen officiel udtalelse, så den kan jeg jo klart afvise.
Hvis det nu viser sig at være en officiel udtalelse: Jamen det kan vi jo ikke tage stilling til.
Vi kan sige, at det ikke var en officiel udtalelse i dag, at den var fra en af de mange, mange talsmænd, der er, som udtaler sig, og hvor man får nogle til at tro, at det nok er FN's officielle holdning. Jeg vil godt bede ministeren, når han kommer herop, om at fortælle, hvorfor man ikke kan tvangsudsende afviste asylansøgere.
Det gælder også dem fra Irak.
Jeg synes, der er noget fundamentalt forkert i, hvis man kommer til Danmark og søger om asyl og bliver afvist - og der må jo være en begrundelse for, at man bliver afvist, nemlig at man ikke er i fare i sit hjemland - at man så stadig væk kan opholde sig i Danmark.
Det vil jeg godt have ministerens udtalelse om.
Jeg synes, det er ganske, ganske forfejlet, at man så opholder sig her.
At man ikke fra regeringens side siger, at enten må de vende tilbage, hvor de kom fra, for de har fået deres asylansøgning afvist, eller også søger man kontakt til nærområder, som man kan sende dem tilbage til. Det er under ingen omstændigheder i Danmark, at afviste asylansøgere skal opholde sig, uanset om de kommer fra Irak, Afghanistan eller andre steder i verden.
Elsebeth Gerner Nielsen (RV), 2003-02-28:
Fru Pia Kjærsgaard ved jo udmærket, at vi ikke har nogen som helst mulighed for bare at pålægge nogle nærområder at modtage flygtninge fra Danmark, altså irakiske flygtninge i denne her sammenhæng.
til det her, så den behøver ikke at blive gentaget.
Mit spørgsmål er fuldstændig konkret: Skal de sendes hjem, de irakere, der er her her og nu?
Anne-Marie Meldgaard (S), 2003-02-28:
Jeg tror, vi alle sammen har forstået fru Pia Kjærsgaards mishag over for de afviste asylansøgere, og det er jo fair nok.
Vi andre har bare en anden opfattelse.
Det, jeg så vil spørge fru Pia Kjærsgaard om, er: Hvis det nu viser sig, at den udtalelse, der var i radioavisen i dag fra FN, er en officiel udtalelse, som opfordrer regeringen til at stoppe behandlingen af asylansøgninger og stoppe med udsendelse af afviste asylansøgere, hvis det er korrekt, mener fru Pia Kjærsgaard så stadig væk, at regeringen skal trodse den henstilling og etablere tiltag, som gør, at asylansøgere skal tilbage?
Pia Kjærsgaard (DF), 2003-02-28:
Jeg ved ikke, hvad der ligger bag hvert enkelt afslag på asyl, men jeg må sige, at generelt synes jeg, det er ganske, ganske urimeligt, at når man har fået afslag på asyl her i Danmark, fordi det ikke er begrundet, opholder man sig fortsat her.
I øjeblikket fører vi en diskussion med ministeren, hvor vi synes, at ministeren er noget for svag med hensyn til, hvad der skal gøres.
Der er rent faktisk temmelig mange personer her i landet, ikke alene fra Irak, men også fra andre steder i verden, hvor der er uenighed blandt de organer, vi har i Danmark, altså Udlændingestyrelsen, Flygtningenævnet, og hvad ved jeg, med hensyn til, om det er rimeligt at sende dem tilbage.
Der synes jeg, at regeringen gør for lidt for at finde ud af, om der er andre sikre områder, hvor de kan opholde sig.
Jeg synes ikke, at asylansøgere, som har fået en begrundet afvisning på asyl, fortsat skal opholde sig i Danmark.
Elsebeth Gerner Nielsen (RV), 2003-02-28:
Er det Dansk Folkepartis holdning, at de irakere, som er i Danmark i øjeblikket, og som har fået afvist deres asylansøgning, men som integrationsministeren ikke sender tilbage og ikke tvinger til at udrejse, burde sendes ud?
Med andre ord: At de trygt kan vende tilbage til Irak?
Pia Kjærsgaard (DF), 2003-02-28:
Jamen er det dog ikke ulogisk?
Som hr. Ole Sohn siger, og det tror jeg på,
har de bekæmpet den mand og har søgt asyl for hans terror og hans tyranni, men hvis det lykkes at fjerne ham, ville det så ikke være naturligt, at de vendte tilbage igen?
Ole Sohn (SF), 2003-02-28:
Jeg ved ikke, om det er fru Pia Kjærsgaard ubekendt, men situationen er faktisk sådan, at der er en hel del irakere, som aktivt har bekæmpet Saddam Husseins styre.
Godt nok har de ikke kunnet få megen støtte fra det internationale samfund, mens de gjorde det.
De har faktisk gjort det alene, og de har ikke haft held til det.
De er blevet tortureret af Saddam Husseins styre og er flygtet og er bl.a. kommet her til Danmark for at søge asyl, fordi den kamp, de kæmpede alene mod Saddam Hussein, ikke fik den tilstrækkelige internationale støtte.
Men det, man gør her i Danmark, og det, Dansk Folkeparti støtter, er, at selv om de har bekæmpet Saddam Hussein, siger man: I skal ikke komme her.
Det er det, Dansk Folkeparti siger, og det er faktisk lidt bekymrende.
Pia Kjærsgaard (DF), 2003-02-28:
Det vil jeg helt overlade til en anden debat omkring Israel, Palæstina, hele Mellemøstenkonflikten, men jeg vil bestemt ikke undlade at gøre opmærksom på, at vi rent faktisk har foreslået, at der bliver oprettet zoner i Tyrkiet, Iran, irakisk Kurdistan, det nordlige Somalia, Marokko, Rusland og Ukraine.
Det er de områder i verden, hvor der er krig i de omkringliggende lande, hvor det er utrolig vanskeligt for lande, der har modtaget asylsøgere, at få dem til at vende tilbage igen, og hvor der mageligt kunne oprettes de her FN-zoner med støtte, naturligvis, som på en helt, helt anderledes måde ville kunne bevirke, at landene i den vestlige verden ikke nødvendigvis behøvede at tage flygtninge til f.eks. Danmark.
Det er ganske urimeligt at stille spørgsmålet på den måde, som hr. Kamal Qureshi gør, at hr. Kamal Qureshi uden at vide, at det er foreslået, at man opretter de her zoner, og at man er villig til at give økonomisk og humanitær bistand til nærområderne, hele tiden bliver ved med at spørge: Jamen hvad har Dansk Folkeparti egentlig gjort i forbindelse med det?